બીજો મુદ્દો દેવેગૌડાના પરિવારમાં આ બાબતે પ્રવર્તતા મતભેદોનો છે. કહે છે કે ચૂંટણીનાં પરિણામો પછી તુરત જ ભાજપે જનતાદળ (એસ)ને નાયબ મુખ્યપ્રધાનપદની ઑફર કરી હતી ત્યારે એ ઑફરને સ્વીકારી લેવાને બદલે કોંગ્રેસની ઑફરની રાહ જોવાનું કુમારસ્વામીના પિતા પૂર્વ વડાપ્રધાન એચ.ડી. દેવેગૌડાએ સૂચવ્યું. એ દરમિયાન કુમારસ્વામીના નાના ભાઈ એચ.ડી. રેવન્નાએ પિતા સમક્ષ એવી વાત મુકી કે કુમારસ્વામી અગાઉ મુખ્યપ્રધાન બની ચૂક્યા છે. આ વખતે મુખ્યપ્રધાન કે નાયબ મુખ્યપ્રધાન બનવાનો મારો વારો છે. રેવન્નાના ટેકેદારો ભાજપની ઑફર સ્વીકારી લેવાના મૂડમાં હતા. એવે જ વખતે કોંગ્રેસે કુમારસ્વામીને મુખ્યપ્રધાનપદની ઑફર કરીને કરાર પર તત્કાલ હસ્તાક્ષર કરવા જણાવ્યું. કુમારસ્વામીએ વિચાર્યું કે પિતાજીને પૂછવા જતાં નાના ભાઈની માગણી સામે આવશે અને નિર્ણયમાં વિલંબ થશે તો તક ચાલી જશે. એટલે તેમણે કોંગ્રેસ સાથે કરાર કરી નાખ્યા. રેવન્નાની દુભાયેલી લાગણીને પ્રધાનમંડળની રચના વખતે કેવી રીતે શાંત કરવામાં આવે છે એ પણ જોવાનું રહેશે. મતલબ કોંગ્રેસ અને જનતા દળ (એસ) બંને પક્ષમાં આંતરિક સ્તરે અસંતોષના અંકુરો ફૂટેલા છે. એ ભવિષ્યમાં વિક્સે છે કે નહીં તેને કોઈ ખાતર-પાણી આપીને ઉછેરે છે કે કેમ એ જ જોવાનું રહેશે.